หอการค้าไทย เชื่อมั่นเลือกตั้ง เสริมแรงหนุนกระตุ้นเศรษฐกิจไทยให้คึกคัก ขณะที่ตรุษจีนปีนี้สร้างเม็ดเงินจับจ่ายใช้สอย 6 หมื่นล้านบาท
ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เชื่อมั่นเลือกตั้ง เสริมแรงหนุนกระตุ้นเศรษฐกิจไทยให้คึกคัก ขณะที่ตรุษจีนปีนี้สร้างเม็ดเงินจับจ่ายใช้สอย 6 หมื่นล้านบาท สะท้อนเศรษฐกิจมีสัญญาณการขยายตัวในระดับที่น่าพอใจ นายธนวรรธน์ พลวิชัย รองอธิการบดีฝ่ายวิจัยและผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยแนวโน้มเศรษฐกิจไทยหลังกำหนดวันเลือกตั้งชัดเจนแล้ว ว่าหลังมีพระราชกฤษฎีกากำหนดวันเลือกตั้งชัดเจนแล้วโดยเฉพาะช่วงนี้ที่ผู้สมัครรับเลือกตั้ง ซึ่งกำหนดให้ผู้มีสิทธิ์ไปลงคะแนนเลือกสมาชิกสภาผู้แทนราษฎร ในวันที่ 24 มีนาคมนี้ ต่างลงพื้นที่และเริ่มหาเสียงกันแล้วนั้น มองว่าแนวโน้มเศรษฐกิจขณะนี้และจากนี้ไปจะคึกคัก คาดว่าเม็ดเงินที่เข้ามาสู่กระบวนการรณรงค์หาเสียงเลือกตั้งทั้งของผู้สมัคร ผู้สนับสนุน ภาครัฐบาลในการเตรียมการเลือกตั้ง สื่อมวลชลที่ติดตามทำข่าวการเลือกตั้งและประชาชนทั่วไปจะช่วยขับเคลื่อนระบบเศรษฐกิจในช่วงนี้ขณะที่การใช้จ่ายในช่วงเทศกาลตรุษจีนปีนี้เป็นไปอย่างคึกคัก ตามที่หอการค้าไทยได้คาดการณ์ไว้ โดยมีการจับจ่ายใช้สอยมูลค่ารวมกว่า 6 หมื่นล้านบาท ชี้ให้เห็นว่าประชาชนชาวไทยเชื้อสายจีนดำเนินการตามธรรมเนียมประเพณีปกติ ตลอดจนให้ความร่วมมือลดการจุดประทัดและเผากระดาษเงินกระดาษทอง เพื่อร่วมลดปัญหาฝุ่นละอองขนาดเล็ก พร้อมสะท้อนให้เห็นว่าเศรษฐกิจมีสัญญาณการขยายตัวในระดับที่น่าพอใจ